Aardklop hou sy naam – praag.co.za
Die naam van die Aardklop Kunstefees sal dus nie verander nie.
Die Aardklop-name en -handelsmerke is teen 'n "uiters redelike koste" aan die nuwe Potchefstroom Kunstefees beskikbaar gestel.
Die fees word van 4 tot 9 Oktober gehou.
Louise Barretto, voorsitter van die Aardklop Stigting, en Japie Gouws, woordvoerder van die nuwe Potchefstroom-kunstefees, het gesê dat hulle die afgelope weke verskeie gesprekke gehad het oor die moontlikheid dat die Aardklop-handelsmerk na die te-stigte maatskappy wat die nuwe fees op Potchefstroom reël, oorgedra word.
Samesprekings het in 'n goeie gees plaasgevind en albei partye is bly dat ooreenkoms nou bereik is, het die bestuur gesê.
Gouws het sy dank teenoor die Aardklop Stigting uitgespreek vir die wyse waarop die gesprekke kon plaasvind en ook die "goeie gesindheid" wat in die proses ervaar is.
Die Aardklop-naam sal by die komende fees gebruik word.
Hy het ook die wens uitgespreek dat "enige omstredenheid rondom die naam hopelik nou afgehandel is".
Skrywer praagGepubliseer op 23 Mei 2016 Kategorieë Afrikaanse nuus, NuusSleutelwoord aardklop, afrikaans, kunstefees, media24, potchefstroom